فاطمة زهرا عمور (مزيودة ف 1967 ف رّباط) هيّا حرايفية د لأعمال ؤ لماركيتينݣ (تّسويق د لمنتوجات) ؤ سياسية مغريبية من تّجمع لوطني د لأحرار. خدات لمنصب ديال وزيرة د سّياحة، صّناعة تّقليدية، نّقل لجوي ؤ لقتيصاد جّتيماعي ؤ تّضامني ف 7 أكتوبر 2021 ف لحوكومة د أخنوش. فاطمة زّهرا عمور تزادت ل بّات كان من رجالات دّولة، ؤ مّ كانت خدّامة موعلّيمة، ؤ كانو عندها خمسة د لخواتات. قرات ف ليسي ليوطي، تخصص ماط، ؤ من بعد دارت لپريپا (لأقسام تّحضيرية) ف تولوز ف فرانسا. ؤ ولّات أنجينيورة ب ديپلوم من لمدراسة لوطنية لعالية د لهنداسة لبحرية ف پاري. فاطمة زّهرا عمور عندها جوج وليدات. لالة عمور خدمات 9 سنين مورما رجعات ل لمغريب ف لمجال ديال لإنتاج ؤ لماركيتينݣ، ف شركة بروكتر ؤ ݣامبل متعددة لجنسيات. ولات موديرة د تّسويق ف مجموعة أكوا ف 2001، ؤ خدمات ف هاد لمنصب 10 سنين. ب تّوازي معا هادشي، كانت مؤطرة د مشاريع بحال مهرجات تيتيمار ف أݣادير، ؤ لمهرجان علا ود تّسامح (المهرجان من أجل التسامح) تال 2012. ؤ من 2012/2013 ولات مستشارة د لماركيتينݣ معا عاداد د لجيهات.